SKRIFTLIG FORESPØRGSEL E-1864/00

af Jorge Hernández Mollar (PPE-DE) til Kommissionen

(9. juni 2000)

Om: Bestemmelser om afsætning af avocadoer

Det er oplyst, at der foreligger et forslag om ændring af Kommissionens forordning (EF) nr. 831/97 om fastsættelse af handelsnormer for avocadoer for så vidt angår de godkendte mindstestørrelser og indholdet af tørstof.

I den anden betragtning til forslaget til forordning hedder det, at handelen med mindre avocadoer er tiltagende.

Kan Kommissionen gøre rede for, hvad den bygger denne påstand på, når producenterne i Spanien i høståret 1999/2000 har haft svært ved at sælge de mindre avocadoer, især af sorten Hass?

Ifølge Kommissionens forordning nr. 1167/1999 af 3. juni 1999 om ændring af forordning 831/97 (vil) det være hensigtsmæssigt at foretage en harmonisering af EF-normerne for avocadoer med de tilsvarende FN/ECE-normer. Ifølge FN/ECE-norm nr. 42 fastsættes størrelse 30 som det mindste mål, mens minimumsvægten for avocadoer ikke må være lavere end 125 g. Hvordan vil man begrunde, at der skal anvendes størrelser, som ikke forekommer i FN/ECE-normerne, når der i henhold til markedsordningen for frugt og grønsager forordning nr. 2200/96, artikel 2, stk. 2, -skal tages hensyn til FN/ECE-normerne ved indførelsen af bestemmelser om frugt og grønt?

Hvordan vil Kommissionen i øvrigt sikre, at der gennemføres en effektiv kontrol i indførselshavnene af mindsteindholdet af tørstof i avocadoer fra tredjelande?

Svar afgivet på Kommissionens vegne af Franz Fischler

(19. juli 2000)

Mindre avocadoer af arten Hass afsættes tilsyneladende på de britiske og tyske markeder, hovedsageligt indpakkede. Der er tilsyneladende en stabil efterspørgsel efter disse små avocadoer med høj smagskvalitet, som næsten udelukkende kommer fra Spanien. Dette viser, at de på trods af deres lille størrelse har nået et tilfredsstillende udviklingsstade.

Derfor har Kommissionen i samarbejde med medlemsstaternes eksperter i kvalitetsnormer for frugt og grønsager indledt undersøgelser af, om det ville være hensigtsmæssigt at reducere minimumsstørrelsen for avocadoer af arten Hass. Disse drøftelser, der er af rent teknisk art, er endnu ikke afsluttet, og Kommissionen har derfor endnu ikke for Forvaltningskomitéen for Friske Frugter og Grønsager fremlagt udkast til forordning i henhold til artikel 46, stk. 2, i Rådets forordning (EF) nr. 2200/96 af 28. oktober 1996 om den fælles markedsordning for frugt og grønsager(1).

Kommissionen gør imidlertid opmærksom på, at De Forenede Nationers Europæiske Kontor (EØF-FN) på sit sidste møde i Det Særlige Udvalg for Friske Frugter og Grønsager vedtog en henstilling med sigte på at sænke minimumsvægten for avocadoer af arten Hass til 100 g.

Muligheden for inden for rammerne af handelsnormen for avocadoer at indføre bestemmelser vedrørende det minimale tørstofindhold har ligeledes været diskuteret under ovennævnte tekniske drøftelser. Hidtil har der ikke kunnet opnås enighed herom, hvorfor spørgsmålet skal undersøges nærmere. Imidlertid ønsker Kommissionen at pege på, at hvis Fællesskabets handelsnorm for avocadoer ændres i retning heraf, vil de nye bestemmelser finde samme anvendelse på avocadoer fra tredjelande som på avocadoer med oprindelse i EU.

(1) EFT L 297 af 21.11.1996.